**Informatīvais ziņojums "Par nepieciešamību īstenot revīziju par faktoriem, kas ietekmē efektīvu kriminālprocesu par noziedzīgiem nodarījumiem ekonomikas un finanšu jomā izmeklēšanu un iztiesāšanu"**

Informatīvais ziņojums ir sagatavots ar mērķi Ministru kabineta līmenī izlemt jautājumu par turpmākajiem soļiem tiesībsargājošo iestāžu un tiesu varas darbības uzlabošanai ekonomisko noziegumu efektīvākai apkarošanai. Uz nepieciešamību veikt kompleksus pasākumus šajā jomā ir norādīts gan nacionāla, gan starptautiska līmeņa izvērtējumos.

*Moneyval* 2018. gada ziņojumā par Latvijas finanšu sektoru paustā kritika par izmeklēšanas un tiesvedības procesu kvalitāti Latvijā pieprasa proaktīvu rīcību attiecībā uz to faktoru izskaušanu, kas kavē kriminālprocesu kvalitatīvu izmeklēšanu un iztiesāšanu. Lai to īstenotu, nepieciešams izvērtēt visu kriminālprocesu ietekmējošo faktoru kopumu – gan attiecībā uz normatīvo aktu pilnveidi, gan cilvēkresursu kapacitāti, gan iekšējo darba organizāciju. Minētie procesi ir vairāku institucionāli nošķirtu institūciju pārraudzībā, un tas nozīmē, ka bez kvalitatīva situācijas izvērtējuma, vienošanos par nepieciešamajām darbībām panākt nebūs iespējams.

Tieslietu ministrija augstu novērtē līdzšinējos Valsts kontroles centienus un īstenotās aktivitātes saistībā ar pirmstiesas izmeklēšanas efektivitātes uzlabošanu. 2017. gadā Valsts kontrole veica lietderības revīziju "Pirmstiesas izmeklēšanas efektivitāte Valsts policijā". Tās laikā izdarītie secinājumi ir ļāvuši vienkopus apzināt problēmas pirmstiesas izmeklēšanā un iezīmējuši veicamo pasākumu kopumu situācijas uzlabošanai, tomēr tie nav pietiekami, lai, balstoties uz tiem, izdarītu secinājumus par konceptuāli būtisku grozījumu veikšanas nepieciešamību Kriminālprocesa likumā (turpmāk – KPL). Tāpat nav iespējams iegūt visaptverošu informāciju par pirmstiesas izmeklēšanu un tiesvedību kavējošiem faktoriem, izmeklējot un iztiesājot ekonomiskos un finanšu noziegumus, tai skaitā noziedzīgi iegūtu līdzekļu legalizēšanu. Jāuzsver, ka gan *Moneyval* eksperti, gan Ekonomiskās sadarbības un attīstības organizācijas (*The Organisation for Economic Co-operation and Development*, turpmāk – OECD) eksperti ir pozitīvi novērtējuši Latvijas tiesisko regulējumu, taču attiecībā uz tā praktisko piemērošanu, proti ekonomisko un finanšu noziegumu apkarošanu, norāda uz vairākiem būtiskiem trūkumiem, pie kuriem ir jāturpina strādāt.

Tāpat jānorāda, ka, apkopojot un iepazīstoties jau ar dažādu institūciju veiktiem pētījumiem (t.sk. Valsts kontroles, OECD, Starptautiskā valūtas fonda, Eiropas Padomes Eiropas komisijas par tiesu varas efektivitāti (CEPEJ) u.c.), secināts, ka Latvijai ir jāveic virkne pasākumu, lai pilnveidotu tiesu varas un tiesībsargājošu iestāžu darbības efektivitāti. Tomēr minētie izvērtējumi katrs vērsts uz atsevišķu procesa posmu analīzi un tie nenosedz visu kriminālprocesa izmeklēšanas un iztiesāšanas procesu kopumā. Tādējādi iztrūkst visaptverošas analīzes, kas nosegtu visu procesu kopumā un raksturotu līdzšinējās sekmes rekomendāciju ieviešanā. Ņemot vērā minēto, Tieslietu ministrija ir secinājusi, ka nepieciešams turpināt darbu pie pirmstiesas izmeklēšanas un tiesvedību kavējošu faktoru izvērtēšanas.

Tieslietu ministrija, izvērtējot iespējas veikt izvērtējumu par faktoriem, kas ietekmē efektīvu kriminālprocesu, kas saistīti ar noziedzīgiem nodarījumiem ekonomikas un finanšu jomā, izmeklēšanu un iztiesāšanu, secinājusi, ka visatbilstošākā pieredze, zināšanas un kompetence šī uzdevuma īstenošanai, kā arī kvalificētu ekspertu piesaistē, ir Valsts kontrolei. Tieslietu ministrijas ieskatā Valsts kontrole varētu veikt jaunu revīziju, kura būtu koncentrēta uz kriminālprocesiem par noziedzīgiem nodarījumiem ekonomikas un finanšu jomā:

* vispusīgi novērtētu procesu virzību ietekmējošos faktorus, sākot no iesnieguma vai ziņu saņemšanas par, iespējams, nelikumīgu rīcību līdz krimināltiesisko attiecību taisnīga noregulējuma panākšanai;
* veiktu kompleksu izvērtējumu un apzinātu kriminālprocesu izmeklēšanas efektivitāti kavējošos faktorus un sniegtu priekšlikumus situācijas uzlabošanai;
* izvērtētu, vai normatīvajos aktos noteiktais atbildības un kompetences sadalījums starp izmeklētāju, izmeklētāja tiešo priekšnieku un uzraugošo prokuroru nodrošina efektīvu, mērķtiecīgu, ātru un ekonomisku kriminālprocesu virzību;
* izvērtētu, vai pastāv vienota izpratne starp izmeklētājiem, prokuroriem un tiesnešiem par kriminālprocesa regulējuma piemērošanu;
* novērtētu identificēto problēmu ietekmi uz kriminālprocesu virzību, un, piesaistot ārvalstu ekspertus, salīdzinātu Latvijas prokuratūras un tiesu praksi ar citu valstu pieredzi.

Lai izvērtējums nestu gaidītos rezultātus attiecībā uz konkrētiem priekšlikumiem procesa pilnveidē, īpaši būtiski ir izvērtēt kriminālprocesu virzību kavējošos faktorus ne tikai pirmstiesas izmeklēšanas iestādēs, bet arī prokuratūrā un tiesā.Prokuratūras kapacitāte ir viens no izvērtējamiem jautājumiem, lai pieņemtu izsvērtu lēmumu par atbilstības un kompetences sadalījuma starp izmeklētāju, izmeklētāja tiešo priekšnieku un uzraugošo prokuroru izmaiņām, ja tiktu konstatēta šāda nepieciešamība.

Atbilstoši KPL 36. pantā un Prokuratūras likuma 2. pantā nostiprinātajām funkcijām prokurori ir tie, kas uzrauga pirmstiesas izmeklēšanas procesu, uzsāk un veic kriminālvajāšanu un uztur valsts apsūdzību. Tāpat prokuroru iesaistes pirmstiesas uzraudzībā izvērtēšana pamatojama ar OECD veiktā pētījuma "*Noziedzīgi iegūtu līdzekļu legalizācijas un terorisma finansēšanas novēršana Latvijā – Uzraudzības un kontroles mehānismu stiprināšana, lai nepieļautu finanšu sistēmas ļaunprātīgu izmantošanu*" septītajā nodaļā sniegtajām rekomendācijām saistībā ar noziedzīgi iegūtu līdzekļu legalizācijas atklāšanu, izmeklēšanu, kriminālvajāšanu un starptautisko sadarbību. **OECD norāda, ka par izmeklēšanas uzraudzību un noziedzīgi iegūtu līdzekļu legalizācijas kriminālvajāšanu atbildīgajiem prokuroriem regulāri jāpārskata izmeklēšanas darbību progress, kopīgi ar saviem tiesībaizsardzības jomas partneriem jāapspriež nepieciešamie pasākumi, lai sekmētu izmeklēšanu, un proaktīvi jākonsultējas ar tiesībaizsardzības iestādēm. Tāpat tiek norādīts, ka prokuroriem jāuzņemas vadošā loma, izstrādājot norādījumus par noziedzīgi iegūtu līdzekļu legalizācijas efektīvu izmeklēšanu, kā arī pieprasītajiem pierādījumiem, ko nepieciešams saņemt**. Savukārt tiesas iekļaušana izvērtējumā ir būtiska, jo tiesa ir tā, kas izvērtē kriminālprocesā savāktos pierādījumus un pieņem tiesisku un uz likumu pamatotu nolēmumu, tāpat tiesa ir būtisks judikatūras veidotājs, kam ir nozīme tiesu prakses attīstības veicināšanā.

Jāņem vērā, ka revīzijas rezultāti sekmēs Valdības rīcības plānā Deklarācijas par Artura Krišjāņa Kariņa vadītā Ministru kabineta iecerēto darbību īstenošanai un noslēgtajā sadarbības memorandā starp Iekšlietu ministriju un Tieslietu ministriju paredzēto uzdevumu izpildi. Revīzija tiktu vērsta arī uz risinājumiem, kas novērstu lietas dalībnieku procesuālo tiesību negodprātīgu izmantošanu, samazinātu lietu izskatīšanas ilgumu, sekmētu vienotu izpratni par pierādījumu pietiekamību starp pirmstiesas izmeklēšanas, prokuratūras un tiesas iestādēm, un veicinātu sabiedrības uzticēšanos tiesu varai.

Vienlaikus, revīzijas ietvaros netiktu no jauna vērtēts jautājumu kopums vai procesa sadaļas, kas jau ir izvērtētas vai tiks izvērtētas citu pētījumu ietvaros, t.sk. iepriekš minētās 2017. gada lietderības revīzijas "Pirmstiesas izmeklēšanas efektivitāte Valsts policijā" ietvaros. Tajā pašā laikā minēto pētījumu, izvērtējumu laikā gūtā informācija un secinājumi tiks izmantoti jaunās revīzijas sagatavošanā un priekšlikumu izstrādē.

Papildus norādāms, ka, apzinot iespējamos partnerus, panākta vienprātība ar Iekšlietu ministriju un Finanšu ministriju par šāda izvērtējuma nepieciešamību.

**Ņemot vērā minēto, Tieslietu ministrija aicina Ministru kabinetu lemt par uzaicinājuma nosūtīšanu Valsts kontrolei izvērtēt iespēju iekļaut Valsts kontroles 2019. gada darba plānā revīziju,** **kurā izvērtētu faktorus, kas negatīvi ietekmē efektīvu kriminālprocesu par noziedzīgiem nodarījumiem ekonomikas un finanšu jomā virzību, un sniegtu ieteikumus situācijas uzlabošanai. Ņemot vērā šīs revīzijas nozīmību turpmākajā tiesībaizsardzības iestāžu darbā cīņā ar ekonomiskajiem un finanšu noziegumiem, tās veikšana būtu jāuzsāk pēc iespējas ātrāk.**

Ministru prezidenta biedrs,

tieslietu ministrs Jānis Bordāns

Sauša 67036931

Dace.Sausa@tm.gov.lv